钦定古今图书集成/理学汇编/文学典/第051卷 > 宋之问
## 钦定古今图书集成/理学汇编/文学典/第051卷 > 宋之问

按《唐书文艺传》：“宋之问，字延清，一名少连，汾州人。父
令文，高宗时为东台详正学士。之问伟仪貌，雄于辨
甫冠，武后召与杨炯分直习艺馆，累转尚方监丞，左
奉宸内供奉。武后游洛南龙门，诏从臣赋诗。左史东
方虬诗先成，后赐锦袍。之问俄顷献后，览之嗟赏，更
夺袍以赐。于时张易之等蒸眤宠甚，之问与阎朝隐”、
沈佺期、刘允济倾心媚附，易之所赋诸篇，尽之问、朝
隐所为，至为易之奉溺器。及败，贬泷州，朝隐崖州，并参军事。之问逃归洛阳，匿张仲之家。会武三思复用
事，仲之与王同皎谋杀三思安王室，之问得其实，令
兄子昙与冉祖雍上《急变》，因丐赎罪，由是擢鸿胪主
簿，天下丑其行。景龙中，迁考功员外郎。谄事太平公
主，故见用。及安乐公主权盛，复往谐结，故太平深疾
之。中宗将用为中书舍人，太平发其知贡举，时赇饷
狼藉，下迁汴州长史，未行，改越州长史。颇自力为政，
穷历剡溪山，置酒赋诗，流布京师，人人传讽。睿宗立，
以狯险盈恶，流钦州。祖雍，历中书舍人、刑部侍郎。倡
饮省中，为御史劾奏，贬蕲州刺史，至是亦流岭南，并
赐死桂州。之问得诏震汗，东西步不引决。祖雍请使
者曰：“之问有妻子，幸听诀。”使者许之，而之问慌悸不
能处家事，祖雍怒曰：“与公俱负国家，当死，奈何迟回
邪！”乃饮食洗沐就死。祖雍，江夏王道宗甥，及进士第，
有名于时。魏建安后汔江左，诗律屡变，至沈约、庾信，
以音韵相婉附，属对精密；及之问、沈佺期，又加靡丽，
回忌声病，约句准篇，如锦绣成文，学者宗之，号为沈、
宋。语曰：“苏、李居前，沈、宋比肩。”谓苏武、李陵也。初，之问
父令文，富文辞，且工书，有力绝人，世称三绝。都下有
牛善触，人莫敢婴，令文直往拔取角，折其颈杀之。既
之问以文章起，其弟之悌以𫏋勇闻。之愻精草隶，世
谓皆得父一绝。之悌长八尺，开元中，历剑南节度使、
太原尹，尝坐事流朱鸢，会蛮陷驩州，授总管击之。募
壮士八人，被重甲，大呼薄贼曰：“獠动即死。”贼七百人
皆伏不能兴，遂平贼。之愻为连州参军，刺史闻其善
歌，使教婢，日执笏立帘外，唱吟自如。

按《旧唐书文苑传》：“中宗增置修文馆学士，择朝中文
学之士，之问与薛稷、杜审言等首膺其选，当时荣之。
及典举，引拔后进，多知名者，寻转越州长史。睿宗即
位，以之问尝附张易之、武三思，配徙钦州。先天中，赐
死于徙所。之问再被窜谪，经途江岭，所有篇咏，传布
远近。友人武平一为之纂集成十卷，传于代。”

按《本事诗》，宋考功天后朝求为北门学士，不许，作《明
河篇》以见其意，云：“明河可望不可亲，愿得乘槎一问
津。更将织女支机石，还访成都卖卜人。”则天见其诗，
谓崔融曰：“吾非不知之问有才调，但以其有口过。”盖
以之问患齿疾，口常臭故也。之问终身惭愤。